ཇི་ལྟར་དབང་ཆ་གཙོ་བོར་གྱུར་ན་དེ་ལྟར་མི་བུ་སྒེར་ནི་གཉོམ་ཆུང་བ་དང་།ཇི་ལྟར་དབང་ཆར་ཚོད་འཛིན་དང་དོགས་སློང་བྱས་ན་དེ་ལྟར་མི་བུ་སྒེར་ལ་ཁེར་ཚུགས་ཀྱི་སྙིང་སྟོབས་ཡོད་སྲིད།ཚོགས་སྤྱིའི་དབང་ཆ་བྱུང་རྒྱལ་དུ་སྤྱོད་པ་ལས་སྒེར་གཅོད་ཀྱི་སྲིད་གཞུང་གང་མང་མང་བསྐྱེད་ཡོད།ཨ་ཧྥེ་རི་ཀ་ནས་ཡོ་རོབ་དེ་ནས་ཨེ་ཤ་ཡ་སོགས་ནས་བྱུང་བའི་སྐྱི་གཡའ་བའི་རྐྱེན་ངན་དག་ནི་དབང་ཆ་བྱུང་རྒྱལ་དུ་སྤྱོད་པ་ལས་བྱུང་བ་ཤ་སྟག་ཡིན།དེ་དང་ལྡོག་སྟེ།གང་ན་མི་ཞིག་མགོ་མཐོ་མཐོ་བྱས་ནས་སོང་ཡང་དེ་ལ་སྐྱོན་བརྗོད་མེད་པ་དང་།སུ་ཞིག་གིས་གཙོ་རྒྱུགས་ཀྱི་ལམ་ཁ་ལ་དོགས་པ་བྱས་ཤིང་དགག་པ་རྩོམ་ཚེ་དེ་ལ་བདེན་པའི་རྒྱབ་སྐྱོར་མེད་ཀྱང་སྨྲ་སྒོ་བཙན་གྱིས་མི་གཅོད།ཕྱུག་པོ་ཐོན་ན་མགོ་སྒུར་མི་དགོས་ལ་དཔོན་པོ་ཐོན་ན་ལམ་གཟུར་མི་དགོས།སྐྱེས་བུ་སོ་སོ་སྣང་ཚོད་དུ་ཁྱད་པར་ཆེ་ཡང་ཁྲིམས་ས་ནས་འདྲ་མཉམ་ཡིན་པའི་སྣང་ཚུལ་གང་ན་ཡོད་ན་དེ་ན་མི་རྣམས་ཀྱིས་འཚོལ་ཞིང་འཚོལ་བའི་བདེ་སྐྱིད་ཟེར་བ་དེ་ག་ན་ཡོད་པ་བྱིས་པ་སྣབས་ལུད་ཀྱིས་ཀྱང་རྟོགས་ཐུབ།